ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουνίου 1994 για τη θέσπιση ορισμένων μέτρων προστασίας που αφορούν τη σπογγοειδή εγκεφαλοπάθεια των βοοειδών και τη χορήγηση πρωτεϊνών που προέρχονται από θηλαστικά (Κείμενο που παρουσιάζει ενδιαφέρον για τον ΕΟΧ) (94/381/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε από την οδηγία 92/118/ΕΟΚ (2), και ιδίως το άρθρο 10 παράγραφος 4,

Εκτιμώντας:

ότι στο Ηνωμένο Βασίλειο και ορισμένα άλλα κράτη μέλη αναφέρθηκαν κρούσματα σπογγοειδούς εγκεφαλοπάθειας των βοοειδών (ΣΕΒ)- ότι η νόσος scrapie είναι επίσης γνωστό ότι υπάρχει σε πολλά κράτη μέλη-

ότι θεωρείται ότι η ΣΕΒ προέρχεται από πρωτεΐνη μηρυκαστικών που περιείχε τον παράγοντα της νόσου scrapie και αργότερα τον παράγοντα της ΣΕΒ, η οποία δεν υποβλήθηκε σε ικανοποιητική επεξεργασία ώστε να αδρανοποιηθούν οι μολυσματικοί παράγοντες- ότι η Επιστημονική Κτηνιατρική Επιτροπή δήλωσε ότι δεν είναι δυνατόν προς το παρόν, σύμφωνα με πρόσφατες μελέτες, να οριστούν διαδικασίες που να δύνανται να εγγυηθούν την ολική αδρανοποίηση των παραγωγών στη βιομηχανία μετατροπής των σφάγιων σε βιομηχανικά λίπη και έλαια-

ότι είναι γνωστό ότι τα μηρυκαστικά είναι ευαίσθητα στους παράγοντες της ΣΕΒ και της νόσου scrapie από το στόμα.

ότι η Επιτροπή μελέτησε λεπτομερώς την κατάσταση μαζί με την Επιστημονική Κτηνιατρική Επιτροπή και κατέληξε στο συμπέρασμα ότι η πρωτεΐνη που προέρχεται από ιστούς μηρυκαστικών είναι η μόνη σημαντική ενδεχόμενη πηγή μόλυνσης από τη σπογγοειδή εγκεφαλοπάθεια των βοοειδών και τα ευαίσθητα είδη- ότι, γι' αυτό το λόγο, ο αποκλεισμός της από τις ζωοτροφές για τα εν λόγω είδη θα ελαχιστοποιούσε την πιθανότητα μόλυνσης-

ότι είναι δύσκολο να γίνει η διάκριση μεταξύ της πρωτεΐνης που προέρχεται από τα μηρυκαστικά και εκείνης που προέρχεται από άλλα θηλαστικά- ότι, για λόγους σχετικούς με την εφαρμογή του μέτρου, πρέπει να απαγορευθεί η χορήγηση στα μηρυκαστικά ζωοτροφών με πρωτεΐνη που προέρχεται από όλα τα θηλαστικά και να εφαρμοστεί σε ολόκληρη την Κοινότητα το ίδιο μέτρο-

ότι, ωστόσο, όταν κάποιο κράτος μέλος μπορεί να θέσει σε ισχύ ένα σύστημα που καθιστά δυνατή τη διάκριση της πρωτεΐνης που προέρχεται από μηρυκαστικά από εκείνη που δεν προέρχεται από μηρυκαστικά πρέπει να εγκρίνεται από την Επιτροπή, βάσει της διαδικασίας που προβλέπεται από το άρθρο 17 της οδηγίας 90/425/ΕΟΚ, η χορήγηση σε μηρυκαστικά ζωοτροφών με πρωτεΐνη από είδη άλλα εκτός των μηρυκαστικών-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εντός 30 ημερών από τη γνωστοποίηση της παρούσας απόφασης, τα κράτη μέλη απαγορεύουν τη χορήγηση στα μηρυκαστικά ζωοτροφών με πρωτεΐνη που προέρχεται από ιστούς θηλαστικών.

2. Ωστόσο, σε κράτη μέλη που θέτουν σε ισχύ σύστημα που καθιστά δυνατή τη διάκριση της πρωτεΐνης που προέρχεται από μηρυκαστικά από εκείνη που δεν προέρχεται από μηρυκαστικά, πρέπει να εγκρίνεται από την Επιτροπή, βάσει της διαδικασίας που προβλέπεται από το άρθρο 17 της οδηγίας 90/425/ΕΟΚ, η χορήγηση σε μηρυκαστικά ζωοτροφών με πρωτεΐνη από είδη άλλα εκτός των μηρυκαστικών.

Άρθρο 2

Η παρούσα απόφαση αναθεωρείται βάσει των εξελίξεων που σημειώνονται στις επιστημονικές γνώσεις και, ιδίως, βάσει των ευρημάτων των επιστημονικών μελετών που εκπονούνται σήμερα και αφορούν τα συστήματα που εφαρμόζονται στη βιομηχανία μετατροπής των σφαγίων σε βιομηχανικά λίπη και έλαια.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 27 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.